Teikning af hofi sem forsvarsmenn trúfélagsins Zuism hafa haldið því fram að þeir vilji reisa í Reykjavík.Zuism.is Íslenska ríkið hefur verið sýknað af kröfu trúfélagsins Zuism um vangoldin sóknargjöld til félagsins . Dómur var kveðinn upp í Héraðsdómi Reykjavíkur á tólfta tímanum . Málskostnaður var felldur niður . Forsvarsmenn trúfélagsins voru ekki viðstaddir dómsuppkvaðninguna . Zuism höfðaði mál gegn ríkinu vegna vangoldinna sóknargjalda eftir að sýslumaðurinn á Norðurlandi eystra , sem sér um eftirlit með trú - og lífsskoðunarfélögum , lét stöðva greiðslur til félagsins í byrjun síðasta árs . Sýslumaður hefur vísað til þess að vafi leiki á að raunveruleg starfsemi fari fram á vegum Zuism . Sóknargjöld hvers árs eru reiknuð út miðað við félagafjölda 1. desember árið á undan . Miðað við félagafjölda Zuism hefði félagið átt að fá 17,6 milljónir króna í sóknargjöld í fyrra . Fyrir dómi bar Gunnar Egill Egilsson , lögmaður Zuism , lögfræðing sýslumannsembættisins þungum sökum og fullyrti að félagið væri á barmi þrots vegna ákvörðunar ríkisins um að halda sóknargjöldunum eftir . Staða félagsins væri svo þröng að hann hefði ekki fengið fulla greiðslu fyrir vinnu sína og það hefði komið niður á undirbúningi fyrir dómsmálið . Guðrún Sesselja Arnardóttir , ríkislögmaður , staðhæfði aftur á móti að verulegur vafi léki á því hvort að Zuism væri raunverulega starfandi trúfélag og gaf í skyn að félagið væri „ málamyndafélagsskapur “ sem hefði þann tilgang að komast yfir fjármuni skattgreiðenda . Ágúst Arnar Ágústsson , forstöðumaður Zuism og einn upphaflegra stofnenda , sagði í viðtali við Mbl.is í desember að hann hygðist slíta félaginu þegar niðurstaða lægi fyrir í dómsmálinu . Boðaði hann að eignum félagsins yrði deilt til þeirra sem teldu sig eiga inni endurgreiðslu sóknargjalda og afganginum yrði dreift til góðgerðamála . Segjast á barmi þrots þrátt fyrir tug milljóna króna eignir Mikil leynd hefur hvílt yfir starfsemi og fjármálum Zuism . Félagið hefur þegið tugir milljóna króna í formi sóknargjalda frá ríkinu í krafti þúsunda félagsmanna sem skráðu sig í það vegna loforða fyrri stjórnenda um endurgreiðslur á sóknargjöldunum til þeirra . Ágúst Arnar hefur aldrei viljað upplýsa um umfang endurgreiðslnanna sem hann hefur fullyrt að eigi sér stað . Hann hefur heldur aldrei viljað svara ítrekuðum fyrirspurnum Vísis um fjármál félagsins . Ársskýrslur Zuism , sem trúfélögum ber að skila sýslumanni , hafa ennfremur vakið upp fleiri spurningar um fjármál félagsins en þær hafa svarað . Í skýrslu sem félagið skilaði fyrir árið 2017 kom fram að eignir þess væru engar . Það hefði aftur á móti haft um 35,7 milljónir króna í „ óvenjuleg “ gjöld á árinu . Ekki kom fram í máli lögmanns Zuism hvað hefði orðið um þessar eignir þegar hann fullyrti fyrir héraðsdómi að félagið stæði nú nærri þroti . Í viðtali sínu við Mbl.is eftir aðalmeðferðina sagði Ágúst Arnar að eignir félagsins næmi um 50 milljónum króna . Í ársskýrslunni fyrir árið 2018 var jafnframt í fyrsta skipti skráður launakostnaður upp á rúmar fjórar milljónir króna . Rekstrarkostnaður félagsins hafði einnig þrefaldast úr rúmlega 4,3 milljónum króna árið 2017 í 12,4 milljónir árið 2018 . Deilt um forræði félagsins Zuism fékk skráningu sem trúfélag árið 2013 en saga þess hefur verið stormasöm . Félagsmenn mátti telja á fingrum annarrar handar framan af og er ekki að merkja að nokkur starfsemi hafi farið fram á vegum þess . Eftir að upphaflegur forstöðumaður Zuism , Ólafur Helgi Þorgrímsson , hætti árið 2014 tilkynnti félagið sýslumanni ekki um eftirmann hans . Í ljósi þess og að félagið hafði ekki skilað ársskýrslum sem því bar hugðist sýslumaður afskrá Zuism árið 2015 . Auglýsti hann áður eftir forráðamönnum í Lögbirtingablaðinu . Þá gaf sig fram hópur fólks sem hafði fram að því verið ótengdur Zuism en vildi nota félagið til að mótmæla lagaumhverfi trú - og lífsskoðunarfélaga og fyrirkomulagi sóknargjalda . Fulltrúi hópsins var um tíma viðurkenndur forstöðumaður Zuism og á þeim tíma auglýsti félagið að það ætlaði að endurgreiða félögum sóknargjöldin sem það fengi frá ríkinu . Loforðið um endurgreiðslur laðaði þegar mest lét rúmlega þrjú þúsund manns að félaginu sem var um tíma eitt fjölmennasta trúfélag landsins . Ágúst Arnar steig um það leyti fram og gerði tilkall til þess að vera viðurkenndur forstöðumaður Zuism . Hann hefur sakað hópinn um að villa á sér heimildir en fulltrúar hans segjast hafa fengið misvísandi upplýsingar frá stjórnsýslunni um að hann gæti tekið við stjórn Zuism . Eftir að yfirráð Ágústs Arnars voru viðurkennd haustið 2017 fékk Zuism greiddan á sjötta tug milljóna króna í sóknargjöld sem Fjársýsla ríkisins hélt eftir á meðan skorið var úr um forráð félagsins . Hann tók í kjölfarið upp loforðið um endurgreiðslur sóknargjalda . Zuism tapaði máli sem félagið höfðaði gegn ríkinu til að krefjast dráttarvaxta og skaðabóta vegna sóknargjaldanna sem var haldið eftir . Hlutu þunga dóma fyrir fjársvik og skattalagabrot Endurgreiðslurnar hafa þó verið lítt auglýstar og aðeins opnað fyrir þær í nokkrar vikur á ári . Ágúst Arnar hefur ekki viljað upplýsa um hversu margir hafi fengið endurgreitt eða hversu miklu af sóknargjöldunum félagið haldi eftir . Vísir hefur séð staðfestingu á að einhverjar endurgreiðslur á hluta sóknargjalda hafi farið fram . Þá virðist engin starfsemi hafa farið fram á vegum Zuism þrátt fyrir að vísað sé til bjórdrykkju og ljóðalesturs á vefsíðu félagsins . Engar auglýsingar um einstaka viðburði er að finna á vefsíðu eða Facebook-síðu Zuism . Í ársskýrslum hefur Ágúst Arnar þó gefið upp einhverja tugi viðburða . Í viðtalinu við Mbl.is sagðist hann lítið hafa haft sig fram og ekki farið hátt með viðburði vegna „ hótana “ sem hann hefði fengið . Hann skýrði ekki frekar í hverju þær hótanir hefðu falist eða vegna hvers þær hefðu verið settar fram . Zuism hefur nær frá upphafi verið skráð með lögheimili að Nethyl í Reykjavík en hefur þó aldrei verið með starfsemi þar . Tveir af þremur upphaflegum stofnendum Zuism hafa hlotið þunga dóma undanfarin ár . Einar Ágústsson , bróðir Ágústs Einars , var dæmdur í þriggja ára og níu mánaða fangelsi fyrir meiriháttar fjársvik árið 2018 . Ólafur Helgi var dæmdur í átján mánaða fangelsi og til að greiða 143,4 milljónir króna vegna meiriháttar skattalagabrota vegna reksturs ferðaþjónustufyrirtækisins Ævintýrareisna í fyrra .